
Szoláris potenciál felmérése panelépületeknél

Dolgozatomban azt kívánom megvizsgálni, hogy milyen lehetőségei vannak a megújuló energiákon belül a napenergia alkalmazásának panelépületek energiafelhasználásában. Választ kívánok adni arra a kérdésre, hogy mekkora az az energiamennyiség, amely kiváltható lenne a meglévő rendszerek ilyen módon való korszerűsítésével. Célom annak megállapítása, hogy hol van az a határ, ameddig érdemes lenne ezeket alkalmazni, illetve érdemes-e az állami támogatások körét ilyen irányban kiterjeszteni.
A vizsgálatot elvégezve láthatóvá vált számomra, hogy a napenergia hasznosítás problémája abban gyökerezik, hogy a beérkező hatalmas mennyiségű napsugárzásnak csak kis hányada hasznosítható jelenlegi berendezéseinkkel. Az egyes esetekben tapasztalható 60 % alatti szoláris részarány nem indokolja a rendszer telepítését. Bizonyos épületek esetén olyan rosszak az adottságok, hogy a napkollektor telepítés egyáltalán nem ajánlott, de előfordul olyan, ahol megközelíthető a kívánatos érték. Megemlítendő viszont, hogy a rendszerhatásfok alacsony szoláris részarány esetén kifejezetten magas, ami előnyösnek mondható. Megjegyzendő, hogy a szoláris részarányt nem célszerű akármeddig növelni, akkor sem, ha van elegendő telepítési hely, hiszen a rendszerhatásfok a szoláris részarány növelésével csökken. Nem csoda, ha a jelenlegi gazdasági válság idején, kevesen választanak egy olyan technológiát, aminek a megtérülési ideje állami támogatás nélkül igen hosszú. A probléma esetleges megoldását abban látom, hogy a meglévő rendszerek telepítésének támogatása helyett célszerűbb lenne először a technológia kutatására és fejlesztésére fordítani ezen összegeket. Látható, hogy a természet felajánlja nekünk a segítségét, csak meg kell tanulnunk elfogadni azt.



